The Rain (tv-serie)

The Rain er en tv-serie skabt af Jannik Tai Mosholt, Esben Toft Jacobsen og Christian Potalivo. Den havde premiere på Netflix 4. maj 2018.

Den 30. maj 2018 annoncerede Netflix, at The Rain fik en sæson 2, der fik premiere den 17. maj 2019.

Præmis og handling 
Serien The Rain’s omdrejningspunkt lægger sig omkring en dødelig virus, der spredes gennem regn, hvilket betyder at alle mennesker i verden er i fare. Virussen udspringer i Danmark. 

Dr. Frederik Andersen er Simone og Rasmus’ far. Seeren stifter meget kort bekendtskab med karakteren, allerede i første afsnit af serien. Her fremstilles Frederik Andersen som en febrilsk far, der vil gøre alt for, at hans familie skal overleve den dødelige virus. Kort efter at han har fået familien i sikkerhed, tager han afsted igen, da han er en del af den hidtil ukendte organisation Apollon.  

Gennem hele serien følger man gruppe af unge mennesker på flugt fra Apollon. De ved ikke hvad organisationen vil dem, men de ved, at de bliver fanget, hvis de kommer for tæt på. Apollon viser gang på gang deres styrke og størrelse, da de bevæger sig meget hurtigere end gruppen, da de både har biler og avanceret udstyr.

I afsnit to finder Simone sin fars mobil i en nærtliggende bunker. På mobilen finder hun en vigtig video fra en af hans kollegaer. Kollegaen fortæller, at han er nået frem til hovedkvarteret i Sverige og, at deres far straks skal finde vej derop, sådan at de sammen skal lave en kur der kan redde hele verdenen fra virussen. Gruppen har nu et mål – de skal op til Apollons hovedkvarter. 

Længere inde i serien, afsnit fire, møder Simone og Rasmus en kvinde på en gård. Kvinden er også en del af organisationen, og fortæller dem, at deres far er skyld i det hele. I skabelsen af virussen trodsede ham og en anden mand ved navn Sten naturens love, og derfor endte det hele galt og udløste den virus, der bæres gennem regnen. 

Det viser sig i sidste og ottende afsnit at Apollon er en meget større organisation end forventet. Det har hele tiden været deres hovedformål at finde Rasmus og bruge hans gener, der er påvirket af virussen. På denne måde ville de kunne styre virussen og bruge den som et våben.

Afsnit

Sæson 1

Karaktererne og deres baggrund 
I The Rain følger man i syv ud af otte afsnit en gruppe unge mennesker, der forsøger at overleve i den nye verden, som virussen har forårsaget. I tiden op til virussens udbrud, og i dets begyndelse, blev de alle hver især udsat for forskellige begyndelser, i deres nye liv.

Simone og Rasmus 
Simone og Rasmus er seriens søskendepar, hvor Simone er den ældste. Da virussen brød ud, var Rasmus kun 10 år gammel. Derfor var det også en stor opgave for Simone, som teenager, at skulle tage ansvar for sin lillebror. Men eftersom deres mor døde i begyndelsen og deres far forsvandt, var hun nødt til at træde til. Der ender med at gå hele 6 år, før de kommer i fysisk kontakt med andre mennesker igen. Rasmus er nu blevet teenager, og grundet hans minimale tilværelse i bunkeren, udfordrer han Simone gang på gang da de kommer ud i den virkelige verden. 

Simone er blevet voksen. Det meste af hendes teenageliv har hun brugt på at opfostre sin lillebror. I og med at bunkeren var hendes liv så længe, er det en kæmpe omvæltning at komme udenfor. Samtidig må hun hurtigt lære, at Rasmus ikke længere har brug for hende i lige så høj grad som før. Derudover møder hun Martin, som vækker nogle helt andre følelser i hende.

Lea 
Lea er en meget kærlig karakter, der bevarer troen, på trods af alt det, der sker omkring hende. I timerne op til virussens begyndelse forsøger hun at snige sig ud af sin mors hus, for at tage til en studenterfest. Leas familie har en kristen baggrund, og derfor er hendes mor meget betænkelig ved at lade på Leas tage til fest. På trods af hendes mors betænkeligheder tager Lea afsted. Til festen er der nogen, der putter en pille i Leas glas med sodavand. Meget hurtigt tager tingene fart, og Lea ender alene på et værelse med tre fyre. Det hele bliver filmet på hendes mobiltelefon, og da hun vågner dagen efter, har alle set den, inklusiv hendes mor. Da Lea vil forlade festen, ser hun alle hendes klassekammerater ude stå ude i haven. Med ét begynder det at regne, hun overværer dem alle dø. Samtidig ringer hendes mor hende op, og fortæller Lea at hun er på vej. Midt i opkaldet går moderen ud ad døren og regnen rører hendes krop.

Jean 
Jean får under deres rejse til Sverige flashbacks til tiden, hvor virussen lige var brudt ud. I flashbacket ser han tilbage på da han mødte en mor, far og deres døve datter, da de hjalp ham og gav ham husly. Pigen er meget interesseret i, at Jean bliver, og med tiden opstår der et venskab. En dag får Jean og familien besøg af Apollon. Faderen trodser Apollons mænd og ender med at blive skudt, og de fører moderen væk. Imens gemmer pigen og Jean sig i et brændeskur. Her holder Jean pigen for munden så hun ikke kan skrige, men kommer til at gøre det for hårdt, hvilket resulteret i, at han kommer til at kvæle hende. Kort tid efter slutter han sig til Beatrice og Lea. Jean fremstår som en omsorgsfuld og betænksom person, der dog lider meget under disse flashback.

Beatrice 
Da virussen brød ud, stod Beatrices forældre for at skulle skilles, hvilket resulterede i at hendes familie blev skilt fra hinanden, da kaosset brød ud. Denne historie omkring hendes forældre bruger hun flere gange, når hun spiller på de andre i gruppens følelser. Det er kun seeren der kender til dette, og danner sig et syn på Beatrice om at hun holder noget skjult. 

Beatrice stifter for første gang bekendtskab med Patrick og Martin, da hun sammen med Jean og Lea flygter fra dem. Her viser hun som karakter mod og vilje til at overleve, på trods af hendes ringe chancer, i den nye verden, overfor de to fyre. For overlevelsens skyld beslutter Beatrice, at Martin og Patrick kan slutte sig til gruppen, så de har en form for beskyttelse på deres rejse gennem det øde Danmark. Ligeledes viser det sig, at hun er en glimrende løgner, der spiller på andres følelser for at få, det hun gerne vil have.

Martin 
Martin kommer af en militær baggrund og da virussen brød ud, blev han sendt ud til en sikkerhedsgrænse, hvor man ikke måtte komme igennem hvis man ikke havde været en del af karantænen. På dette tidspunkt kender man stadigvæk ikke ret meget til virussen og får derfor at vide, at alle der har været i kontakt med regnen eller på nogen vis er smittede, skal holdes på afstand. Martin og resten af soldaterne beordres til at gøre hvad det kræves, for at stoppe indtrængende. På trods af disse ordrer lader Martin en kvinde komme igennem sikkerhedsgrænsen, da han ikke få sig selv til at skyde hende, selv om det resulterer i, at alle de andre soldater dør. På grund af denne baggrundshistorie fremstår Martin sig til en karakter, der er ekstrem bitter og han lader bestemt ikke noget til tilfældigheden.

Patrick 
Patrick kommer fra en tilværelse, hvor han ikke har kunne finde sin egentlige plads. Han bliver fyret fra sit job, kæresten vil ikke have ham og socialrådgiveren ved simpelthen ikke, hvad hun skal stille op med ham. Selv hans far har opgivet ham, og forærer Patrick en bil, så han kan køre fra hjemmet og ikke vende tilbage. Under virussens udbrud har Patrick røget sig skæv i sin bil. Pludselig begynder det at regne, men Patrick ved ikke noget om at regne er farlig, fordi han har været påvirket. Først da han kommer til sig selv igen, og stiger ud af bilen, finder han ud af at alle omkring ham er døde. Efterfølgende møder han Martin. 

Som karakter er han drevet af vrede og har en meget kort lunte. Hvis det stod til ham, var det kun ham selv og Martin der var sammen i den nye verden. Derfor fremstår han også meget reserveret, men vil dog gøre meget for at de andre i gruppen ikke kommer noget til.

Medvirkende

Hovedroller 
 Alba August som Simone Andersen
 Lucas Lynggaard Tønnesen som Rasmus Andersen
 Mikkel Boe Følsgaard som Martin
 Lukas Løkken som Patrick
 Jessica Dinnage som Lea
 Sonny Lindberg som Jean
 Angela Bundalovic som Beatrice (sæson 1)
 Clara Rosager som Sarah

Tilbagevendende roller 
 Johannes Kuhnke som Sten, Frederiks chef (7 episoder)
 Lars Simonsen som Dr. Frederik Andersen, Simones og Rasmus’ far (3 episoder)
 Jacob Lohmann som Thomas, Apollon "fremmede" (2 episoder)
 Iben Hjejle som Ellen Andersen, Simones og Rasmus’ mor (2 episoder)
 Bertil De Lorenzi som unge Rasmus (2 episoder)

Referencer

Eksterne henvisninger 
 

 
Tv-serier fra Danmark
Tv-serier fra 2010'erne
Tv-serier fra Netflix
Netflix-serier fra Danmark